Samsung viser brillefri 3D-skærm til gamere

Samsung Electronics annoncerede onsdag sine nyeste gamingskærme, med særlig fokus på den nye Odyssey 3D, der tilbyder brillefri 3D-visning. Det skete på verdens største gaming-udstilling, Gamescom, der løber af stablen i disse dage i Köln, Tyskland.

Odyssey 3D skærmen skaber, ifølge Samsung, “naturtro 3D-billeder fra 2D-indhold” ved hjælp af en såkaldt lenticular lens på frontpanelet. Kombineret med Eye Tracking og View Mapping-teknologi tilbyder Odyssey 3D en 3D-oplevelse uden behov for separate 3D-briller.

Eye Tracking overvåger begge øjnes bevægelser ved hjælp af et indbygget stereokamera, mens View Mapping løbende justerer billedet for at forbedre dybdeopfattelsen.

Skærmen kan problemfrit skifte mellem 2D- og 3D-tilstand, baseret på brugerens præferencer. Den fås i størrelserne 27-tommer og 37-tommer og har 4K-opløsning, en responstid på 1 ms fra grå til grå (GTG) og en høj opdateringshastighed på op til 144Hz (27 tommer), 165Hz (37 tommer).

Derudover har Odyssey 3D et design med en højdejusteringsstand (HAS), vippefunktioner, FreeSync Premium, en DisplayPort 1.4 og to HDMI 2.1-porte.

En væsentlig information, der mangler om den brillefri 3D skærm, er prisen. Den er Samsung endnu ikke klar til at dele med omverdenen.

Skærmen blev anerkendt med Best of Innovation-prisen i kategorien Gaming & eSports på CES 2024, hvor den blev vist frem som koncept.

Samsung viser brillefri 3D-skærm til gamere